
                                                              ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

Compartimentul juridic 
                                                                                                Nr. ____ din _____ 2026
RAPORT DE SPECIALITATE

la proiectul de hotărâre privind aprobarea Regulamentului de închiriere fără licitație publică a unor bunuri imobile aparținând domeniul public și privat al municipiului Câmpulung Moldovenesc 

          Compartimentul juridic primind spre analiză proiectul de hotărâre privind aprobarea Regulamentului de închiriere fără licitație publică a unor bunuri imobile aparținând domeniul public și privat al municipiului Câmpulung Moldovenesc, menționează următoarele:

Potrivit art. 7 din Ordonanța Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local, înfiinţarea, organizarea, coordonarea şi reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionării şi gestionării acestora intră în atribuţiile şi responsabilitatea exclusivă a acestor autorităţi. Dobândirea, dezvoltarea, modernizarea, exploatarea, întreţinerea şi administrarea bunurilor proprietate publică şi privată specifice infrastructurii edilitar-urbane a unităţilor administrativ-teritoriale sunt, de asemenea, de competenţa exclusivă a autorităţilor administraţiei publice locale.


În conformitate cu art. 1777 - 1780 din Legea nr. 287/2009 privind Codul civil, republicată, cu modificările şi completările ulterioare, locaţiunea este contractul prin care o parte, numită locator, se obligă să asigure celeilalte părţi, numite locatar, folosinţa unui bun pentru o anumită perioadă, în schimbul unui preţ, denumit chirie, iar locaţiunea  bunurilor imobile şi aceea a bunurilor mobile se numeşte închiriere. Toate bunurile, atât mobile cât şi imobile, pot face obiectul locaţiunii (închirierii) în schimbul unei chirii care poate consta într-o sumă de bani sau în orice alte prestaţii.


Conform art.362 alin.(1) și alin. (3) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, bunurile proprietate privată a unităţilor administrativ-teritoriale, pot fi închiriate cu respectarea dispozițiilor prevăzute pentru închirierea bunurilor proprietate publică a unităţilor administrativ-teritoriale.

Potrivit art. 333 alin. (1),  alin. (8) lit. a) - h) și alin. (9) lit. b) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, închirierea bunurilor proprietate publica a unităţilor administrativ-teritoriale se aprobă prin hotărâre a consiliului local. 

Prin excepţie bunurile din domeniul public pot fi închiriate fără organizarea unei licitaţii publice, pe bază de procedură specifică aprobată de către titularul dreptului de proprietate sau de administrare, în următoarele situaţii:
 a) în cazul în care titularul dreptului de închiriere este o autoritate sau instituţie publică centrală sau locală;

    b) în cazul în care titularul dreptului de închiriere este o companie, societate sau regie autonomă aflată în subordinea, sub autoritatea sau în coordonarea titularului dreptului de proprietate sau de administrare, care are ca obiect de activitate gestionarea, întreţinerea, repararea şi dezvoltarea respectivului bun, dar numai până la finalizarea privatizării acesteia;

    c) în cazul în care titularul dreptului de închiriere este o asociaţie de dezvoltare intercomunitară în care este membră unitatea administrativ-teritorială titulară a dreptului de proprietate, care are ca obiect principal de activitate gestionarea, întreţinerea, repararea şi dezvoltarea respectivului bun;

    d) în cazul în care închirierea are caracter ocazional, pe o perioadă de cel mult 45 de zile, fără posibilitate de prelungire;

    e) în cazul bunurilor proprietate publică cu destinaţia de garaje, locuri de parcare sau alte bunuri similare, care nu au destinaţii comerciale şi pentru care, prin procedura specifică aprobată, este prevăzută o chirie fixă şi sunt stabilite condiţii de eligibilitate a titularului dreptului de închiriere;

    f) în cazul bunurilor proprietate publică cu destinaţia de locuinţe de serviciu pentru personalul din instituţiile şi autorităţile publice centrale sau locale, inclusiv demnitari şi asimilaţi;

    g) în cazul bunurilor imobile proprietate publică sau al unor cote-părţi din acestea, cu o suprafaţă utilă de maximum 10 mp;

    h) în cazul în care închirierea se face către titulari ai unor drepturi de preemţiune recunoscute prin lege, cu respectarea preţului pieţei.


Regulile specifice aplicabile procedurii se stabilesc prin hotărâre a consiliului local, pentru bunurile proprietate publică sau privată a unităţilor administrativ-teritoriale, cu excepţia situaţiilor în care prin lege se prevede altfel.

De asemenea, conform art. 129 alin. (2) lit. c) şi alin. (6) lit. a) și lit. b) din O.U.G. nr. 57/2019 privind Codul administrativ, cu modificările şi completările ulterioare, Consiliul Local are atribuţii privind administrarea domeniului public și privat al municipiului, hotărând închirierea bunurilor proprietate publică și privată a municipiului. 
Având în vedere cele precizate, Compartimentul juridic consideră legal prezentul proiect de hotărâre.

